Det bliver de nordjyske vælgere, der kan stemme personligt på Inger Støjberg fra Danmarksdemokraterne, når det næste folketingsvalg kommer. Onsdag offentliggjorde hun, at hun stiller op i Nordjyllands Storkreds for det parti, hun selv har stiftet. - Det er måske ikke den helt store overraskelse, at Inger Støjberg vælger at stille op i Nordjylland al den stund, at hun i mange år har boet i Hadsund, siger TV2 Nords politiske analytiker Søren Wormslev. Han mener, at det kan få betydning for valgdeltagelsen, at den tidligere Venstre-profil forsøger at blive valgt til Folketinget i Nordjylland. Inger Støjberg har ved tidligere valg været kandidat i Vestjylland, hvor hun har været en stor stemmesluger. - Danmarksdemokraterne er i høj grad bygget op omkring hendes person, så at hun stiller op i Nordjylland gør, at der vil blive stort fokus på valgkampen i Nordjylland, og kan også gøre, at stemmeandelen i Nordjylland måske bliver større end i andre dele af landet, hvor man ikke kan stemme personligt på Inger Støjberg, siger Søren Wormslev. Kan trække vælgere over midten Da Danmarksdemokraterne er nye på stemmesedlen, er partiet afhængige af at trække vælgere fra andre partier over til dem. Det bliver ifølge Søren Wormslev især Dansk Folkeparti og Venstre, der risikerer at miste stemmer til Støjberg og hendes parti. Derudover kan det blive spændende at følge duellen mellem Inger Støjberg og statsminister Mette Frederiksen, som begge er opstillet i Nordjyllands Storkreds. - Det bliver meget interessant at se, i hvor høj grad Danmarksdemokraterne vil kunne trække stemmer over midten fra Socialdemokratiet. Det tror jeg, Inger Støjberg vil gøre meget for i Nordjylland. I de seneste meningsmålinger står Danmarksdemokraterne til at få omkring 10 procent af stemmerne. TV2 Nords politiske analytiker mener, at det kan udløse et par mandater i Folketinget fra Nordjyllands Storkreds til partiet, hvis meningsmålingerne holder. - Vi har et parti uden et partiprogram, så valget vil komme til at vise, om vælgerne er klar til at stemme på et parti, som har brudstykker af en politik, men som først vil få et partiprogram efter valget. Det er ret usædvanligt, siger Søren Wormslev. Hør hele Søren Wormslevs analyse:
Inger Støjberg er på stemmesedlen i Nordjylland ved næste folketingsvalg, og hun kan være med til at sikre Danmarksdemokraterne flere mandater i Folketinget fra Nordjyllands Storkreds.